KLASA: UP/I-034-02/24-01/74

URBROJ: 711-02-01/03-2024-5

Zagreb, 20. veljače 2025.

 **Povjerenstvo za odlučivanje o sukobu interesa** (u daljnjem tekstu: Povjerenstvo), OIB: 60383416394, u sastavu Aleksandra Jozić-Ileković predsjednice Povjerenstva, Nike Nodilo Lakoš, Igora Lukača, Ines Pavlačić i Ane Poljak kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu ZSSI), **u predmetu obveznika Marka Košćaka, člana Uprave-direktora trgovačkog društva KALNIK d.o.o., OIB:** **……….,** pokrenutom po službenoj dužnosti na radnom sastanku 20. studenog 2024. g. pod KLASA: UP/I-034-02/24-01/74, URBROJ:711-02-01/03-2024-03, na 72. sjednici održanoj 20. veljače 2025., donosi sljedeću

**ODLUKU**

1. **Propustom podnošenja imovinske kartice povodom stupanja na dužnost u roku 30 dana od dana stupanja na dužnost, obveznik Marko Koščak, član Uprave-direktor trgovačkog društva KALNIK d.o.o., počinio je povredu članka 10. stavka 2. ZSSI-a.**
2. **Za povredu ZSSI-a, opisanu pod točkom I. ove izreke, obvezniku Marko Koščaku se izriče novčana kazna u iznosu od 530,00 eura.**
3. **Nalaže se obvezniku da u roku od 15 dana od zaprimanja ove Odluke uplati novčanu sankciju iz točke II. ove izreke u ukupnom iznosu na račun prihoda Državnog proračuna Republike Hrvatske br.: HR1210010051863000160, model: HR68, poziv na broj: 6190-OIB OBVEZNIKA-03474.**
4. **Ako obveznik novčanu sankciju iz točke II. ove izreke ne plati u roku od 15 dana od dana dostave ove Odluke, ista se može izvršiti obustavom isplate dijela neto mjesečne plaće ili obustavom na svim primanjima, koja ne može trajati dulje od dvanaest mjeseci, a iznos obuhvaćen obustavom ne smije prelaziti jednu polovinu neto mjesečne plaće obveznika. Izvršnu odluku Povjerenstvo će radi provedbe dostaviti službi koja obavlja obračun plaće obveznika.**
5. **Kad novčana sankcija nije u cijelosti ili djelomično plaćena kako je određeno ovom Odlukom, naplata će se prisilno izvršiti na imovini obveznika putem ovlaštene institucije sukladno odredbama posebnog zakona kojim se uređuje postupak prisilne naplate.**

Obrazloženje

Povjerenstvo je uvidom u registar imovinskih kartica utvrdilo kako obveznik Marko Koščak nije u zakonom propisanom roku podnio imovinsku karticu povodom stupanja na dužnost člana Uprave-direktora trgovačkog društva KALNIK d.o.o.

Slijedom navedenog, Povjerenstvo je na stručnom radnom sastanku Povjerenstva održanom dana 20. studenog 2024.g. utvrdilo postojanje pretpostavki za pokretanje postupka radi moguće povrede članka 10. stavka 2. ZSSI-a te je o istome obavijestilo obveznika obaviješću KLASA: UP/I-034-02/24-01/74, URBROJ:711-02-01/03-2024-03. Navedenom obavijesti obveznik je pozvan da se, u roku od 15 dana od dostave obavijesti, očituje na činjenična utvrđenja iz predmetne obavijesti.

Obveznik je predmetnu Obavijest uredno zaprimio dana 04. prosinca 2024.g., međutim, na istu se nije očitovao.

U tijeku postupka Povjerenstvo je utvrdilo da je obveznik Marko Koščak dužnost člana Uprave-direktora trgovačkog društva KALNIK d.o.o. počeo obnašati dana 15. rujna 2023.g. te da je s obzirom na navedeno sukladno čl. 3. st. 1. točki 40. ZSSI-a dužan postupati sukladno odredbama navedenog Zakona.

Nadalje, Povjerenstvo ističe kako je člankom 10. stavka 2. ZSSI propisano da su obveznici dužni podnijeti imovinsku karticu u roku od 30 dana od stupanja na dužnost te u roku od 30 dana po prestanku obnašanja dužnosti.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Povjerenstvo ističe kako je uvidom u Registar imovinskih kartica utvrđeno je da obveznik nije u roku od 30 dana od dana stupanja na dužnost člana Uprave-direktora trgovačkog društva KALNIK d.o.o. podnio imovinsku karticu povodom prestanka obnašanja dužnosti kao i da navedenu imovinsku karticu nije podnio niti naknadno.

 Takvim svojim propustom u pravovremenom postupanju obveznik je počinio povredu čl. 10. st. 2. ZSSI-a.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju. Prema članku 49. ZSSI-a opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona. Člankom 50. ZSSI-a propisano je da se novčana kazna izriče u iznosu od 530,00 do 5309,00 eura vodeći računa o težini i posljedicama povrede Zakona.

Povjerenstvo ističe kako je prilikom odmjeravanja vrste sankcije u obzir uzelo činjenicu da obveznik nije niti naknadno podnio traženu imovinsku karticu, Povjerenstvo je stoga opravdanim ocijenilo obvezniku izreći novčanu kaznu.

U odnosu na visinu izrečene sankcije Povjerenstvo je olakotnim cijenilo činjenicu da se protiv obveznika do sada nisu vodili predmeti pred Povjerenstvom te je stoga Povjerenstvo opravdanim ocijenilo izreći minimalnu novčanu kaznu od 530,00 eura.

Slijedom svega navedenog, Povjerenstvo je donijelo odluku kako je navedeno u izreci ovog akta.

 PREDSJEDNICA POVJERENSTVA

 Aleksandra Jozić-Ileković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Marko Koščak, osobnom dostavom

2. Objava na mrežnim stranicama Povjerenstva nakon uredne dostave obvezniku

2. Pismohrana